将至镇江漕艘壅塞河浅不可以前南村由丹徒闸觅江舟余以肩舆山行儿子骑驴从之是日大风寒止江口观音庵
寒潮夜上二十里，万楫交争三尺水。舴艋失势涸辙鲋，篮笋多情跃冰鲤。故人寸步依江南，死守穷波迟挂帆。稚子冲风行不顾，挥鞭导我缘山去。盘回荦确陟层巅，恍忽思归梦中路。青松离离映城堞，江色空明与山接。问君拔脚历千寻，何似低头藏一叶。信穿阛阓临江头，僧房茗粥能邀留。却怜比日同詶唱，复作东西远相望。
主题：田园
情感：哀伤、孤独